

### **FELHÍVÁS a 2022. évi népszámlálás lebonyolításában közreműködő számlálóbiztosok jelentkezésére**

**Tisztelt Lakosság!**

A Központi Statisztikai Hivatal **2022. október 1. és november 28. között** a Magyarország területén **népszámlálást** tart. A népszámlálás eredményes lebonyolításában kiemelkedő szerepet játszanak az adatfelvételt végrehajtó **számlálóbiztosok.**

**A számlálóbiztos feladata:**

* körzet bejárása, a körzethez tartozó címek felkeresése,
* az adatfelvétel lebonyolítása, a népszámlálási kérdőív kitöltése az adatszolgáltatóval (ahol nem töltötték ki a kérdőívet interneten),
* a címek pontosítása, esetleges új címek felvétele,
* folyamatos kapcsolattartás a felülvizsgálóval.

**Jelentkezési határidő: 2022. augusztus 15.**

**A számlálóbiztosnak a népszámlálás során kb 100-140 cím ellenőrzése tartozik a feladatkörébe. 2022. október 17. és november 20. között zajló terepmunka** során az önkitöltés időszakában le nem zárt címeket fel kell keresniük, melynek alkalmával a kérdőívet tableten kell kitölteniük.Az adatfelvételhez szükséges tabletet a KSH biztosítja**.**

**A számlálóbiztos személyével kapcsolatos elvárások:**

* nagykorú, cselekvőképes személy,
* e-learning oktatáshoz, vizsgához és kapcsolattartáshoz szükséges saját elektronikai eszköz (pl.: PC, laptop, tablet) internet hozzáféréssel,
* e-mail cím és mobiltelefonos elérhetőség

**A kiválasztásnál előnyt jelent:**

* legalább középfokú végzettség,
* magabiztos számítógépes ismeret,
* megfelelő tájékozódási, térképkezelési képesség,
* az összeírás területén való helyismeret,
* rugalmas időbeosztás és állandó elérhetőség.

A számlálóbiztosi feladatok ellátására a kiválasztást követően elektronikus oktatási rendszerben (e-learning) történő egyéni felkészülést követően, **sikeres vizsga letétele után köthető szerződés.**

A számlálóbiztosok díjazásban részesülnek a 362/2020. (VII. 23.) Korm. rendelet 3. számú melléklete alapján:

* kapcsolatfelvétel, címellenőrzés, aktualizálás tekintetében címenként 300 Ft
* egyéb szervezés - címenként 770 Ft
* összeírás körébe tartozó címenként 300 Ft
* összeírt személyenként 620 Ft
* felkészülési és kapcsolattartási díjként 25.000 Ft

Amennyiben számlálóbiztosnak szeretne jelentkezni és a feltételeknek is megfelel, kérem, hogy a <https://vilonya.asp.lgov.hu/> honlapon vagy az önkormányzatnál (8194 Vilonya, Kossuth utca 18.) elérhető **jelentkezési lapot** kitöltve, aláírva, beszkennelve küldje meg a [vilonya@vilonya.hu](mailto:vilonya@vilonya.hu) címre, illetve postai úton, vagy személyesen a Berhidai Közös Önkormányzati Hivatal Vilonyai kirendeltsége 8194 Vilonya, Kossuth utca 18. címre.